Az erdélyi farsangi mulatságon készült felvételen a gyerekek migránsnak és rendőrnek öltözve a "mocsok Merkelkéről" énekelnek.

A felvételt, amelyen a kisfiú gépfegyveres rendőrt, a kislány pedig egy csecsemőjével Szíriából érkezett migránst alakít, az Index tette ki.

A gyerekek a szülők kuncogása, időnként harsány nevetése mellett szavalnak és énekelnek arról, mi a feladata a "becsületes" rendőrnek, s hogy a migránsoknak a börtönben a helyük.

Nyilvánvaló, hogy a gyerekek nem maguktól találták ki az elkántált versikéket, de a videó tökéletesen bemutatja, hogyan szivárog le a kormánypropaganda a legkisebbek közé, az óvodákba, általános iskolákba is.

A migránsozás mellett szó esik még egyebek mellett a felvételen nők elleni erőszakról, hivatali visszaélésről és általában a menedékkérőkhöz, migránsokhoz való hozzáállásról.